Illum, il-Kummissjoni Ewropea adottat l-ewwel Rapport tagħha li qatt sar dwar l-Impatt tat-Tibdil Demografiku. Jippreżenta l-aspetti li jixrprunaw din il-bidla fit-tul u l-impatt li qed ikollha fl-Ewropa. Jenfasizza wkoll ir-rabtiet bejn l-istrutturi demografiċi u l-impatt u l-irkupru potenzjali mill-kriżi. Il-Viċi President għad-Demokrazija u d-Demografija, Dubravka Šuica, qalet: “Il-kriżi esponiet ħafna vulnerabbiltajiet, li wħud minnhom huma marbuta mat-tibdil demografiku profond li diġà qed jaffettwa lis-soċjetajiet u lill-komunitajiet tagħna fl-Ewropa. Din l-isfida doppja trid tgħin biex jissawwar il-mod li bih naħsbu dwar il-kura tas-saħħa, il-benessri, il-baġits pubbliċi u l-ħajja pubblika fid-deċenji li ġejjin. Trid tgħinna nindirizzaw kwistjonijiet bħall-aċċess għas-servizzi, il-kura fil-komunità u anki s-solitudni. Fl-aħħar mill-aħħar, dan għandu x'jaqsam mal-mod kif ngħixu flimkien. L-indirizzar tat-tibdil demografiku huwa essenzjali biex tinbeda soċjetà aktar ġusta u aktar reżiljenti.” Ir-rapport jagħti bidu għall-ħidma fuq l-impatti tat-tibdil demografiku Ir-rapport juri x-xejriet demografiċi fit-tul fir-reġjuni tal-Ewropa - mill-istennija ta' għomor itwal sa rati tat-twelid iktar baxxi, is-soċjetajiet li qed jixjieħu, l-unitajiet domestiċi iżgħar u l-urbanizzazzjoni li qed tiżdied. Juri wkoll is-sehem Ewropew, dejjem iżgħar, fil-popolazzjoni globali, u li mistenni jkun ikopri inqas minn 4 % tal-popolazzjoni dinjija sal-2070. Ir-rapport juri d-differenzi konsiderevoli fit-tibdil demografiku bejn ir-reġjuni, kif ukoll il-bżonn li jiġi indirizzat l-impatt tiegħu fuq it-tkabbir u s-sostenibbiltà, l-impjiegi, is-saħħa u l-kura fit-tul f'partijiet differenti tal-Ewropa. Ir-rapport jagħti bidu għall-ħidma ta' din il-Kummissjoni f'dan il-qasam u se jgħin biex jiġi identifikat kif jistgħu jiġu appoġġati bl-aħjar mod in-nies, ir-reġjuni u l-komunitajiet l-aktar milquta. B'mod partikolari, se joffri l-pedament għall-Green Paper li jmiss dwar it-Tixjiħ u l-Viżjoni fit-Tul għaż-Żoni Rurali. Ir-rapport huwa kkomplementat bi skedi informattivi tal-pajjiżi u tqassim statistiku sħiħ, li wieħed isibhom fis-sit web il-ġdid tal-Kummissjoni ddedikat għad-demografija. Għal aktar informazzjoni Rapport dwar l-Impatt tat-Tibdil Demografiku Skeda informattiva, inkluż l-iskedi informattivi dwar l-iżviluppi nazzjonali Dokument ta' Ħidma tal-Persunal li jakkumpanja lir-Rapport dwar l-Impatt tat-Tibdil Demografiku